CELEX ID: 32010R0768
Publication Date: 2010-08-26

Document:
TARYBOS REGLAMENTAS (ES) Nr. 768/2010
2010 m. rugpjūčio 26 d.
kuriuo nustatomi korekciniai koeficientai, nuo 2009 m. liepos 1 d. taikytini trečiosiose šalyse dirbančių Europos Sąjungos pareigūnų, laikinųjų darbuotojų ir sutartininkų darbo užmokesčiams
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 336 straipsnį,
atsižvelgdama į Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas, nustatytus Tarybos reglamentu (EEB, Euratomas, EAPB) Nr. 259/68 (1), ypač į jų X priedo 13 straipsnio pirmą pastraipą,
atsižvelgdama į Europos Komisijos pasiūlymą,
kadangi:
(1)
Reikia atsižvelgti į Sąjungai nepriklausančių šalių pragyvenimo išlaidų pokyčius ir atitinkamai nustatyti korekcinius koeficientus, nuo 2009 m. liepos 1 d. taikytinus trečiosiose šalyse dirbančių Sąjungos pareigūnų, laikinųjų darbuotojų ir sutartininkų darbo užmokesčiams, išmokamiems darbo vietos šalies valiuta.
(2)
Dėl korekcinių koeficientų, naudotų darbo užmokesčiams apskaičiuoti remiantis Tarybos reglamentu (EB) Nr. 613/2009 (2), darbo užmokesčiai gali būti padidinami arba sumažinami atgaline data.
(3)
Jei dėl naujų korekcinių koeficientų darbo užmokestis padidėjo, reikėtų numatyti išmokėti likutį.
(4)
Jei dėl naujų korekcinių koeficientų darbo užmokestis sumažėjo, reikėtų numatyti susigrąžinti permokėtas sumas už laikotarpį nuo 2009 m. liepos 1 d. iki šio reglamento įsigaliojimo dienos.
(5)
Reikėtų numatyti, kad permokėtoms sumoms susigrąžinti būtų skirta ne daugiau kaip šeši mėnesiai iki šio reglamento įsigaliojimo dienos, o susigrąžinimo poveikis truktų ne ilgiau kaip dvylika mėnesių nuo tos dienos, kaip ir korekcinių koeficientų, taikytinų Sąjungoje Sąjungos pareigūnų ir kitų tarnautojų darbo užmokesčiams bei pensijoms, atveju,
PRIĖMĖ ŠI REGLAMENTĄ:
1 straipsnis
Nuo 2009 m. liepos 1 d. trečiosiose šalyse dirbančių Sąjungos pareigūnų, laikinųjų darbuotojų ir sutartininkų darbo užmokesčiams, išmokamiems darbo vietos šalies valiuta, taikomi šio reglamento priede nurodyti korekciniai koeficientai.
Tokiems darbo užmokesčiams apskaičiuoti naudojami valiutos keitimo kursai nustatomi remiantis 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3) įgyvendinimo taisyklėmis ir atitinka 2009 m. liepos 1 d.
2 straipsnis
1. Jei dėl priede nustatytų korekcinių koeficientų darbo užmokesčiai padidėjo, institucijos išmoka sumas atgaline data.
2. Jei dėl priede nustatytų korekcinių koeficientų darbo užmokesčiai sumažėjo, institucijos atgaline data už laikotarpį nuo 2009 m. liepos 1 d. iki 2010 m. rugpjūčio 31 d. išskaičiuoja sumas iš darbo užmokesčių.
Koregavimas atgaline data, susijęs su permokėtų sumų susigrąžinimu, apima ne ilgesnį kaip šešių mėnesių laikotarpį iki 2010 m. rugpjūčio 31 d. Lėšos susigrąžinamos per ne ilgesnį kaip dvylikos mėnesių laikotarpį nuo tos pačios datos.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. rugpjūčio 26 d.

EuroVoc Classification:
Level 1: 100148
100143
100142
100153
100144
Level 2: 100199
100171
100169
100235
100174
Level 3: 3489
2491
5130
3273
2166
2486
All Descriptors: 1026
1048
2300
3273
4271
4390
5130
5251